Bréf um fallista, Hannes, verðtryggingu o.fl

Þurfum ekki fallista

Þú hefur verið að birta bréf frá lesendum þínum á Eyjunni og þar eru oft skemmtileg og fræðandi skrif. Ef þú telur að neðangreint hafi eitthvert erindi þá þætt mér ánægjulegt að fá smá útrás á þessari stundu.

Því að ég hef fyllst mikilli, innbyrgðri reiði í garð þeirra sem hafa skapað það ástand sem nú ríkir í okkar yndislega landi. Fjölskylda mín hefur lengst af búið erlendis, í Frakklandi, en er nýlega fluttur aftur til baka. Sá gleðilegi atburður mun síðan eiga sér stað í febrúar að dóttir mín mun fæða fyrsta barnabarnið mitt. En það sem skyggir á er óvissan um hverjar þær byrgðar verða sem þessu ófædda barni verður gert að axla í framtíðinni. Hversu margar milljónir, eða hugsanlega tugmilljónir, mun því verða gert að taka á sig, með litlum öxlum sínum, þegar að það fæðist.

Ég tel að núverandi stjórnarherrar, aðstoðarmenn þeirra, ráðamenn í opinberum eftirlitsstofnun og hugsanlega ráðgjafar séu alls ekki starfi sínu vaxnir og þegar allir segja, snúum nú bökum saman, þá er ég ekki sammála. Fyrsti hluti af aðstoð Alþjóðagjaldeyrirsjóðsins, eru litlar 2 milljarðar dollara, og miðað við arfaslakan árangur og algera falleinkun núverandi ráðamanna, þá er ég ekki sáttur við að setja slíkar upphæðir í hendurnar á þeim. Hvað segir okkur að þeir muni gæta sín betur með fjármuni þjóðarinnar í þetta skiptið miðað við þau vanhöld sem hafa verið upp við hingað til. Það verður að fá aðra til verksins, sem þá kunna til verka og eru ekki litaðir af þröngri hagsmunagæslu. Ekki fallista.

Maður nálgast ákveðna tegund af skilningsleysis sturlun þegar reynt er að velta fyrir sér einföldum hlutum og þýðingu þeirra en fær engann botn í eitt eða neitt. Hver vangavelta leiðir af sér fjölda annarra og maður endar í hugsana vítishring sem ekki er hægt að komast út úr því að þetta eru hreinar rökleysur. Svo sem eins og:

–Sextíu og þrír alþingismenn, með aðstoðarmönnun, eftirlitsstofnunum, ráðgjöfum, höfðu ekkert í einhverja 15 eða 20 einstaklinga sem sóuðu peningum þjóðarinnar og náðu að múlbinda hana í ábyrgðum um og yfir þúsund milljarða. Og síðan þarf maður að hlusta á yfirlætið og hrokann sem kemur fram hjá þessum mönnum eins og Björgúlfi Thor, sem segist vilja byggja upp en ekki leggja til neitt fé. Ég missti skoltana þegar ég hlutstaði á Kompáss og þessa yfirlýsingu og fór að reyna skilja á hvaða tilvistarstigi svona fólk væri. (Það er reyndar áhugavert að lesa aftur bókina um Thorsarana í ljósi nýjust tíðinda) Þetta fólk fær ekki að blóðmjólka barnabarnið mitt, það er alveg á hreinu.

–Það var afar umdeilt þegar að Ísland var sett á lista hinna viljugu þjóða sem studdu stríðsrekstur í Írak, án samþykkis Alþingis, Utanríkisnefndar né forseta lýðveldisins. En getur einhver skilið af hverju ein af stofnunum landins er komið á lista með Al-Quida og Osama Bin Laden nokkrum árum seinna?

–Og talandi um vilja, þá er ekki annað að sjá en að Seðlabankastjóri sé fullur vilja til að koma okkur tryggilega og afar fljótt úr öskunni og í eldinn. Hvernig hann talar í fjölmiðlum ásamt því að gefa til kynna hluti sem eru ekki raunverulegir (eins og rússalán) myndi ekki líðast neins staðar. Ekki einu sinni í spilltustu Afríkuríkjum. Erlendir fréttaskýrendur vita ekki hvort þeir eiga að brosa að brandaranum eða láta þetta ganga yfir án umfjöllunnar. Í hvoru tilvikinu fyrir sig þá er ímynd okkar og trúverðugleiki á hraðri leið í ræsið vegna þessara ótímabæru og endurteknu, frumhlaupa Davíðs.

–Framkoma Breta gagnvart okkur er að sjálfsögðu algerlega óskiljanleg og óafsakanleg og gerir stöðu okkur ennþá verri. En Bretar eru í Evrópusambandinu og við erum hluti af evrópsku efnahagssvæði. Af hverju er enginn ráðamaður farinn til Parísar að tala við Sarkozy sem er í forsvari fyrir Evrópusambandið.? Frakkar hafa verið og eru mjög hliðhollir okkur íslendingum og ímynd okkar í því landi er mjög góð. Á hinn bóginn þá hefur Frökkum aldrei leiðst það að geta þefað upp og gert sér mat úr misgjörðum og mistökum Breta. Það ástand hefur varað yfir þúsund ár og mun ekkert breytast á næstuni. Gæti Sarkozy ekki liðkað fyrir í öðrum málum, eins og betri aðgang að Seðalbanka Evrópu?

–Og aftur að Evrópursambandinu, þá er það mér alveg óskiljanlegt af hverju Geir H Haarde lokar og harðneitar að ræða um Evrópusambandið og €vru mál. Hvaða sérhagsmunir geta verið svo ofarlega að það megi ekki einu sinni athuga hvað er í spilunum fyrir okkur íslendinga. Ef að ég ætla að ganga í klúbb eða félagsamtök þá les ég skilmála, hvað það kostar og fer yfir skuldbindingar. En ég skrifa ekki undir né skuldbind mig á neinn hátt áður en slíkt hefur verið kannað til hlítar og ég veit að hverju ég er að ganga með aðild. Eins og málin blasa við mér, þá vitum við ekki einu sinni hvað er á matseðlinum við að ganga inní Evrópusambandið. Þurfum við að gefa eftir stjórn á fiskveiðum er til dæmis mjög áleitin spurning? Eigum við ekki líka að draga upp okkar styrkleika áður en menn fara að gefa sér eitthvað. Hvað um okkar framlag í orku-, umhverfis-, náttúru, öryggis- og fleiri málum. Við íslendingar höfum nefnilega upp á full af hlutum að bjóða Evrópusambandinu og erum þar af leiðandi með nokkra sterka ása uppí erminni.

Það þarf hið fyrsta að koma núverandi ráðamönnum frá og forseti lýðveldisins þarf að fá frítt spil til að skipa utanþingsstjórn, t.d. til sex mánaða, sem tekur að sér slökkvi- og uppbyggingarstarf. Það þurfa að því að koma menn og konur sem eru hafinn yfir stjórnmál, efnahags og möguleg fjölskyldutengs, þannig að trúverðugleikinn verði algjör, bæði innanlands og erlendis. Þessi stjórn á að skrifa uppá fyrir Íslendinga, taka lán, gera samninga, ræða við aðrar ríkisstjórnir og annað sem að nauðsynlegt er til að koma okkur sem fyrst á spor framþróunar að nýju. Núverandi ráðamenn eru á alþjóðavettvangi rúnir öllu trausti og því fáum við ekki þá aðstoð sem við hefðum þurft á að halda, nema kannski með afarkjörum og skilyrðum. Þetta er ekkert ósvipað og forstjóri sem setur fyrirtæki á hausinn. Ekki er honum rétt nýtt og ferskt hlutafé til að byggja fyrirtækið upp aftur. Nei, hann er einfaldlega rekinn.

Fyrst að forseti lýðveldisins hefur vald til að veita stjórnmálaflokk umboð til að mynda ríkisstjórn, þá hlýtur hann að hafa það vald að taka það umboð til baka og veita það einhverjum öðrum. Það er það sem hann á að gera. Einhverstaðar í stjórnarskrá okkar hlýtur að vera öryggisventill ef að ríkjandi valdhafar fara algerlega útaf sporinu, eins og nú hefur orðið raunin.

En eitt er víst að ég ætla að fylgjast náið með og ef að hinu ófædda barnabarni mínu verður úthlutað miklum birgðum sem munu fyrirsjáanlega hafa áhrif á getu, rétt og frelsi þess til að fá að njóta alls hins besta í sínu lífi, þá mun ég fara með fjölskylduna mína til baka til Frakklands og skrá hana með lögheimili þar.

Þá get ég gert eins og t.d. Björgúlfur Thor, verið áhyggjulaus með lögheimili í landi þar sem lög, reglur og eftirlitskerfi hafa þýðingu án þess að þurfa burðast með skuldir nánast gjaldþrota lands á öxlunum. Betra að láta þeim það eftir sem ekki komast af skerinu næstu áratugina. Kaupi mér bara íbúð í miðbænum og nýt hins besta sem þetta land hefur uppá að bjóða án þess að þurfa axla neina ábyrgð af skuldum eða rekstri þess. Auðvelt ekki satt en hálf siðlaust líka.

Þetta land hefur nefnilega upp svo mikið að bjóða. Ég veit að ef að þeir sem stjórna landinu gera það með réttum hætti þá mun hinn íslenska þjóð snúa þessu ástandi fljótt við. Hið íslenska eðli er að ,redda‘ hlutunum ásamt afar mikilli aðlögunarhæfni. Þetta get ég fullyrt eftir að hafa búið lengi erlendis. Í ofanálag þá eigum svo mikið af endurnýjanlegum auðlindum, fiskurinn, orkan og fegurð landsins. Við erum í raun mjög rík þjóð ef að undanskilinn er trúverðuleiki okkar.

- - -

Hverja er hægt að kjósa?

Egill,

Er orðið tímabært að kjósa fólk en ekki flokka?

Ef svo er, hvaða fólk er þá í boði innan flokkanna?

Persónulega vildi ég senda forystu allra flokka í vetrarfrí.

Frjálslyndir, líst ekki á neinn hjá Frjálslyndum.

Framsókn, kanski Valgerður.

Vinstri grænir, kanski hún þarna skákkonan.

Sjálfstæðisflokkurinn, Þorgerður og Bjarni eða?

Samfylking, Einar Ágúst?

Og þó, málið er að flest okkar vita lítið um hinn almenna þingmann, gætirðu bætt úr því?

Verðbætur?

Er ekki alveg að fatta málfluttning ASÍ

Við sem skuldum tugi miljóna í húsnæðislán megum búast við hrikalegri höfuðstóls hækkun næstu mánuði.

Síðan mun víst draga úr verðbólgu, en hækkun höfuðstólsinns er til frambúðar.

Einstakar upphæðir þeirra sem þiggja lífeyri eru í tugum þúsunda, þannig að hlutfallsleg skerðing á lífeyri þeirra,

ef verðbætur væru feldar niður, er í þúsundköllum. Verðbætur á húsnæðislán yrðu í hundraðþúsundköllum.

Gætirðu skýrt hversvegna frysting verðbóta í 3 til 4 mánuði ætti að vera slæm?

Síðan að lokum, nýju bankarnir halda húsnæðislánum gömlu bankanna án þess að þurfa að standa skil á

erlendu lánunum sem gömlu bankarnir tóku fyrir þeim, eða?

Ef svo er ættu þeir þá ekki hæglega að geta fryst verðbætur, tímabundið, á þessi lán ?

- - -

Hannes í Kastljósinu

Sástu Kastljósið í kvöld, föstudag ?

Þar sat Hannes Hólmsteinn og leið greinilega eins og Kjartani Gunnarssyni á flokksráðsfundinum umdaginn hjá sjálfstæðisflokknum !

Ekki gat Hannes Hólmsteinn svarað spurningunni hjá Jóhönnu um stöðu Sjálfstæðisflokksins !

Nei, hann talaði út í eitt um það sem sat í huga hans !

Og, hvað var það sem sat svona fast í huga Hannesar Hólmsteins ?

Jú, hann var að fatta það þarna ( eða voru nemdurnir sem hann var að drekka með í gærkvöldi sem gátu komið vitinu fyrir hann?) að þeir vinir sem hann hélt að hann ætti í Bandaríkjamönnum og Bretum í NATO, voru bara ekki vinir hans !

Þá kviknaði eitthvað ljós þegar Hannes Hólmsteinn sá samfylkingarmanninn á móti sér, hann talaði allt í einu um ESB sem vin og von !

Hann viðurkenndi líka að hann gæti hugsað sér að kjósa ekki Sjálfstæðisflokkinn !

Skoðannakönnun um fylgi stjórnmálaflokkanna sem nýbúið er að birta er merkileg, fyrir þær sakir að Sjálfstæðisflokkurinn mælist minni en Vinstri grænir !

En stóra fréttin er samt afstaða hugmyndafræðings Sjálfstæðisflokksins síðustu stjórnarár flokksins, um að hann gæti eins kosið annað en sína eigin hugmyndafræði !

Núna skilur maður hvers vegna Sjálfstæðisflokkurinn mælist með svona lítið fylgi, allar ,,rotturnar” eru að flýja og reyna komast hjá því að þurfa axla ábyrgð !

Það eru ekki bara kjósendur Sjálfstæðisflokksins sem ekki ætla að axla ábyrgð, nei innsti kjarninn úr flokknum er tilbúinn að láta Geir sita uppi með alla gjörninginn !

Þetta er stóra fréttin sem Hannes Hólmsteinn var að segja okkur !

- - -

Verðtryggingin

Takk fyrir frábæra þætti í sjónvarpinu. Verðtrygging íbúðalána mun ganga frá okkur sem skuldum þessi lán. Fjöldagjaldþrot eru yfirvofandi, verðbólguhraðinn sem við eru í núna er c.a. 25-26% miðað við síðustu hækkun upp á rúmlega 2% í október. Þessi kaffinefnd sem búið er að skipa verður að koma með tillögu um alla vega tímabundna fyrstingu neysluvísitölunnar á meðan mestu hækkanir ganga yfir. Meira að segja hækkun á áfengi og tóbaki skilar sér í verðtryggingu lána til hækkunar, hvers eiga þeir að gjalda sem reykja ekki og drekka ekki áfengi?? Verða samt að borga fyrir áfengið og tóbakið í hækkun á íbúðaláninu!

Endilega spyrðu þá sem ráða einhverju hvort þeir eru ekki að koma með SVÖR við þeirri sjálfsögðu kröfu að þeir sem voru svo vitlausir að kaupa sér íbúð á síðustu fjórum árum eða svo, þurfi ekki að lenda í gjaldþroti. Fólk er margt komið á ystu nöf. Og atvinnuleysið blasir við þúsundum Íslendinga.

- - -

Meira um verðtrygginguna

Það er einhver nefnd í gangi sem er að skoða verðtrygginguna. Nú þurfum við sem skuldum þessi okurlán svör STRAX. Nefndin getur ekki setið við kaffidrykkju vikum saman.

Guð minn góður, lán sem ég og maðurinn minn tókum haustið 2005 upp á 17.6 millj. (fengum 17.1 útborgað eftir stimpilgjald og lántökugjald) Við borgum 100.000 á mánuði af þessu og höfuðstóllinn er eftir síðustu hækkun 22.500.000. Þetta er 5.4 milljónir í hækkun þrátt fyrir 100 þús á mánuði í afborgun og vexti!! Þótt við myndum borga allar útborgaðar tekjur í þetta þá myndi ekkert gerast, sæist ekki högg á vatni, þetta hækkar og hækkar og hækkar. Verðbólguhraðinn er núna 25% + vextir 5% = 30% vextir af íbúðaláni. Verðbólgan er EKKI 15.9% núna, hún er miklu miklu hærri, það verður að mæla verðbólguhraðann eins og hann er í dag. Útlitið er mjög dökkt hjá stórum hópi landsmanna. Það þýðir EKKERT að frysta þetta ef vísitalan er ekki stöðvuð, því þá er maður að lengja í hengingarólinni og skuldar miklu meira en húsnæðið selst á eftir að búið er að bæta við vöxtum, verðtryggingu og vaxtavöxtum ofan á þetta allt, svo ég tali nú ekki um afborgunina sem bætist öll aftan við skuldina.

Egill, landsmenn hafa trú á þér, þú ert frábær! Ef þú færð eitthvað af þessu fólki í þáttinn á sunnudaginn (ég meina einhverja sem ráða einhverju um þessa hræðilegu verðtryggingu sem ekkert siðmenntað ríki býður sínum þegnum upp á) endilega spurðu þessa aðila hvað já ég endurtek HVAÐ á að gera við okkur vesalingana sem eigum núna að borga fyrir gengisfall ónýtrar krónu og allt sem hækkar (þar með talið tóbak og áfengi) þurfum við að borga og borga og borga já með vöxtum, vaxtavöxtum og svo frv.

Með kveðju og þökk fyrir góða þætti á sunnudögum og miðvikudagskvöldum. Þættir sem enginn má missa af. Takk fyrir mig!